钦定古今图书集成/明伦汇编/官常典/第356卷 > 程启充
## 钦定古今图书集成/明伦汇编/官常典/第356卷 > 程启充

按《明外史》本传：“启充，字以道，嘉定州人，正德初进士，
除三原知县，入为御史，嬖幸子弟家人滥冒军功，有
至都督赐蟒玉者。启充言定制，军职授官，悉准首功。
今幸门大启，有买功冒功、寄名窜名、并功之弊。权要
家贿军士金帛，以易所获之级，是谓买功。冲锋斩馘
者，甲也而乙取之，甚者杀平民以为贼，是谓冒功。身
不出门闾，而名隶行伍，是谓寄名。贿求掾吏，洗补文
册，是谓窜名。至有一人之身，一日之间不出京师，而
东西南朔四处报功者，按名累级，骤至崇阶，是谓并
功。此皆坏祖宗法，解将士体，乞严为察革。”帝不能用。
十一年正旦，群臣待漏，入贺日，晡礼始成。及散朝已
昏夜，众枵腹奔趋而出，颠仆相践蹈。将军赵朗者径
死于禁门。启充具奏其状，请帝昧爽视朝，以图明作
之治。都督马昂进妊身女弟，启充等抗言曰：“内宠为
嬖，是为女戎；外宠为幸，是为男戎。昂骄淫暴横，济之
以奸其；女弟柔佞多能，乘之以媚。兼。内外之戎于一
家。天下之势，大有可忧者矣！”既又极陈穴官、穴兵、穴
费之弊，乞通行革罢。帝皆不省。腾骧四卫军改编各
卫者，奉诏撒回，而各卫遗籍仍支粮，糜仓储八十七
万馀石。启充力言之，冒支弊绝，以忧归。世宗即位，甫
起故官，即争兴献帝皇号。嘉靖元年正月，郊祀方毕，
清宁宫小房火。启充言：“灾及内寝，剥床以肤也。良由
徇情之礼，有戾天常；僭逼之名，深乖典则。”辅臣执议，
礼臣“建明，不能敌经生之邪说，佞幸之谀辞，动假母
后，以箝天下之口。臣谓不正大礼，不黜邪说，所谓修
省，皆具文也。况迩者国事渐摇，劝学已废，旨由中出
而内阁不知；奸党狱成而曲为庇护。谏臣斥逐，耳目
有壅蔽之虞；大臣疏远，股肱有痿痹之患。司礼之权，
重于宰相；枢机之地，委之宦官。迩臣贪浊，频有迁除。
边帅偾师，不闻谴斥。庄田之赏赉过多，潜邸之乞恩
未已。伏望陛下仰畏天明，俯察众听，敦一本之孝，齐
宫府之体，亲大臣，肃庶政，以回灾变。”报闻，寻出按江
西，得宸濠通萧敬、张锐、陆完等私书，欲亟去。孙燧云：
“代者汤沐、梁宸可，其次王守仁亦可。”因论敬、锐等罪，
并言守仁党逆，宜追夺。给事中汪应轸讼守仁功，言：
“逆濠私书，有诏焚毁。启充轻信，被黜知县章立梅捃
摭之辞。复有此奏，非所以劝有功。”主事陆澄亦为守
仁奏辨。御史向信因劾应轸与守仁同郡，澄其门生，
党庇欺罔。帝曰：“守仁一闻宸濠变，仗义兴兵，戡定大
难。特加封爵，以酬大功，不必更议。”帝从太监梁栋请，
遣中官督南京织造，启充偕同官及科臣张嵩等极
谏，不纳。启充数以蹇谔忤帝旨，张璁、桂萼亦恶之。会
郭勋庇李福达狱，为启充所劾。璁、萼因指启充挟私，
谪戍边卫。十六年赦还。言者交荐，不复用。卒。隆庆初，
赠光禄少卿。